alexandrainst/scandi-wiki huggingface dataset:
Sæmundur Hólm

Sæmundur Magnússon Hólm (1749 – 1821) var prestur og skáld og fræðimaður. Hann var prestur á Helgafelli í Helgafellssveit árin 1789-1819. Hann skrifaði mikið um náttúru Íslands, m.a. um Skaftárelda og var drátthagur maður, gerði kort af landi og myndir af samtíðarmönnum.
Bjarni Thorarensen orti fræg eftirmæli um Sæmund en í þeim eru meðal annarra þessar ljóðlínur:
Því var Sæmundur
á sinni jarðreisu
oft í urð hrakinn
út úr götu,
að hann batt eigi
 bagga sína
sömu hnútum
 og samferðamenn.

Prófessor Halldór Hermansson skrifaði grein í Islandica árið 1943. Þar telur hann Sæmund vera fyrsta eiginlega myndgerðarmann Íslendinga. Myndir eftir hann er finna í ferðabókum Eggerts Ólafssonar og Ólafs Olivíusar.

Ritaskrá 
 Om jordbranden paa Island i aaret 1783

Heimildir 
 Samtímaheimildir um Skaftárelda 
 Rit eftir Sæmund Hólm
 Sagnabrunnur
 Mynd eftir Sæmund Hólm af samtímamanni

íslenskir prestar
Lýðfræðilega umbreytingin

Lýðfræðilega umbreytingin (e. the demographic transition) er það þróunarferli í tilteknu landi þegar að bæði fæðingar- og dánartíðni er fer úr því að vera há og í að vera lág. Slík þróun hefur verið tengd við iðnvæðingu. Lýðfræðileg gögn aftur í tímann sýna að í kjölfar Iðnbyltingarinnar lækkaði bæði fæðingar- og dánartíðni í Norður-Ameríku og Vestur-Evrópu.

Tengill 
 Demographic transition , Keith Montgomery við Wisconsin-háskóla

Lýðfræði
Plastíð

Plastíð eru aflöng korn, jafnan nokkru stærri en hvatberar og gegna ýmsum hlutverkum í plöntufrumum. Litkorn eða litplastíð geyma ýmis litarefni sem koma beint eða óbeint við sögu ljóstillífunar. Önnur plastíð eru litlaus, svonefnd (hvítplastíð). Mörg hvítplastíð geyma forðanæringu, svo sem mjölva.

Frumulíffæri
Cercopis vulnerata

Cercopis vulnerata er skordýr.

Skordýr
Dularfulla klaustrið

Dularfulla klaustrið (franska: L'abbaye truquée) er 22. bókin í bókaflokknum um Sval og Val. Hún kom út árið 1972. Höfundur og teiknari hennar var listamaðurinn Fournier. Hún var gefin út á íslensku árið 1980 og telst áttunda í röðinni í íslenska bókaflokknum.

Söguþráður 
Töframaðurinn Ító Kata frá Japan er í heimsókn hjá Sval og Val þegar útsendarar Þríhyrningsins berja að dyrum. Þeir freista þess að fá Sval og Val til að ganga til liðs við glæpasamtökin, en þegar það gengur ekki svæfa þeir þá með karamellum sem sprautaðar voru með svefnlyfi. Þeir ræna Ító Kata í því skyni að kúga félagana til samstarfs.

Svalur og Valur komast skjótt á sporið og finna aðsetur glæpamannanna í rústum yfirgefins klausturs. Reynast þrjótarnir hafa fullt í fangi við að halda Ító Kata í prísundinni, þaðan sem hann sleppur í sífellu. Eftir að Svalur og Valur mæta á svæðið ákveður höfuðpaurinn að flýja og sprengja klaustrið í loft upp. Íkorninn Pési gerir sprengjuna óvirka. Þeir hafa hendur í hári þrjótsins, en hann sleppur frá þeim á nýjan leik og sagan endar á að Svalur, Valur og Ító Kata sofna úti í móa eftir að hafa í ógáti gleypt meira af eitruðu karamellunum.

Fróðleiksmolar 
 Þetta er önnur sagan þar sem glæpasamtökin Þríhyrningurinn eru í aðalhlutverki. Áður höfðu Svalur og Valur átt í höggi við Þríhyrninginn í Sprengisveppnum. Að þessu sinni ber Þríhyrningurinn lítil merki þess að vera öflug aljóðleg glæpasamtök, heldur minnir fremur á hóp fáráða.

 Foringi Þríhyrningsins nefnist Manfreð Steinhólm í íslensku þýðingunni en Charles Atan á frummálinu.

Íslensk útgáfa 
Dularfulla klaustrið var gefin út af Iðunni árið 1980 í íslenskri þýðingu Jóns Gunnarssonar. Þetta var áttunda bókin í íslensku ritröðinni.

Myndasögur
Lugo

Lugo er borg í Galisíu á Norðvestur-Spáni. Íbúar borgarinnar voru rúmlega 98.000 árið 2018.

Borgir í Galisíu
Scott Foley

Scott Foley (fæddur Scott Kellerman Foley, 15. júlí 1972) er bandarískur leikari sem er þekktastur fyrir hlutverk sín í Felicity, Scrubs, The Unit og Grey's Anatomy.

Einkalíf 
Foley er fæddur og uppalinn í Kansas City, Kansas.  

Foley giftist leikkonunni Jennifer Garner árið 2000 en skildu svo árið 2004. Foley er núna giftur leikkonunni Marika Dominczyk, sem hann giftist árið 2007 og saman eiga þau eitt barn.

Ferill

Sjónvarp 
Fyrsta sjónvarpshlutverk Foley var árið 1995 í Sweet Valley High. Árið 1998 var Foley boðið hlutverk í Felicity sem Noel Crane, sem hann lék til ársins 2002. Hefur hann síðan þá komið fram sem gestaleikari í þáttum á borð við Jack & Bobby, House, Law & Order: Special Victim Unit, Cougar Town og True Blood. Lék eitt af aðalhlutverkunum í The Unit sem Bob Brown frá 2006-2009. Hann hefur síðan 2010 verið með stórt gestahlutverk í Grey's Anatomy sem Henry Burton.

Kvikmyndir 
Fyrsta kvikmyndahlutverk Foley var árið 2000 í Self Storage og hefur hann síðan þá komið fram í kvikmyndum á borð við Scream 3 og Below.

Kvikmyndir og sjónvarp

Verðlaun og tilnefningar 
Teen Choice-verðlaunin
 2002: Tilnefndur sem besti leikari í dramaþætti fyrir Felicity.
 2000: Tilnefndur sem besti óþverri fyrir Scream 3.
 2000: Tilnefndur sem besti leikari fyrir Felicity.
 1999: Tilnefndur fyrir bestu leikframkomu í Felicity.
 1999: Tilnefndur sem besti leikari fyrir Felicity.

Tilvísanir

Heimildir

Tenglar 
 
 Scot Foley á heimasíðu The Unit á CBS sjónvarpsstöðinni

Foley, Scott
Töfrafestin frá Senegal

Töfrafestin frá Senegal (franska: Le gri-gri du Niokolo-Koba) er 25. bókin í bókaflokknum um Sval og Val og sú fimmta eftir listamanninn Fournier. Hún kom út á frummálinu árið 1974, en gefin út á íslensku 1982 og telst fjórtánda í röðinni í íslenska bókaflokknum.

Söguþráður 
Sagan hefst í Niokolo-Koba þjóðgarðinum í Senegal. Glæpamaður brýst inn á heimili öldungsins Massa Mússa og krefst þess að hann láti sig fá töfrafesti nokkra. Gamla manninum tekst að grípa til kólí-demants, sem hefur þá náttúru að geta látið menn hverfa tímabundið. Massa Mússa felur ungum frænda sínum að koma töfrafestinni undan og flýgur hann með hana til Evrópu. Þrjótarnir snúa aftur og ræna Massa Mússa og demöntunum.

Í París lendir ungi frændinn í eltingaleik við glæpamennina. Hann hittir Sval og Val og felur þeim að varðveita töfrafestina andartaki áður en þrjótarnir láta hann hverfa með hjálp demantanna.

Svalur og Valur halda til Senegal til að koma festinni til skila. Í þjóðgarðinum ríkir uppnám þar sem fjöldi dýra virðist hafa gufað upp. Nokkrar persónur eru kynntar til sögunnar sem gætu borið ábyrgð á dýrahvarfinu, s.s. þjóðgarðsforstjórinn, stjórnandi ferðaþjónustufyrirtækis og Pluchon Park, breskur majór sem falast hafði eftir þjóðgarðinum.

Blaðakonan Órórea gefur sig fram, með sannanir fyrir því að dýrin hafi verið látin hverfa með hjálp kóli-demanta. Svalur og Valur uppgötva hvar Massa Mússa er í haldi og tekst að yfirbuga breska majórinn sem stóð á bak við ráðabruggið. Skýringin var sú að hann uppgötvaði að leyndar demantanámur væri að finna í þjóðgarðinum og að kort af þeim væri falið í töfrafestinni. Vonaðist hann til þess að með brotthvarfi dýranna gæti hann eignast garðinn fyrir lítið fé.

Fróðleiksmolar 
 Pólýnesíska stúlkan Órórea, sem kynnt var til sögunnar í Tora Torapa kemur talsvert við sögu í bókinni. Valur á bágt með að hemja ást sína á henni.

 Einn þrjótanna slasast í eltingaleiknum við Sval og Val í Parísarborg. Á sjúkrahúsinu rekst hann á teiknimyndasögur um ævintýri þeirra félaga og veit því við hverja hann á að eiga.

 Niokolo-Koba þjóðgarðurinn í Senegal er til í raun og veru. Teiknimyndablaðið Svalur efndi til samkeppni meðal lesenda sinna þar sem verðlaunin voru ferð í þjóðgarðinn. Fournier var boðið að slást í hópinn og kom hann heim með fjölda teikninga og hugmynd að sögunni.

Íslensk útgáfa 
Töfrafestin frá Senegal var gefinn út af Iðunni árið 1982, en ekki er getið um þýðanda hennar. Þetta var fjórtánda bókin í íslensku ritröðinni.

Myndasögur
Arfbótastefna

Arfbætur (einnig kynbætur, mannbætur eða mannakynbætur) (enska: eugenics) nutu töluverðra vinsælda á fyrri helmingi tuttugustu aldar. Fyrsta alþjóðlega þing arfbótasinna var haldið 1921 og var sótt og stutt af mörgum þekktum mönnum svo sem; Leonard Darwin, syni Charles Darwin, sem var forseti þingsins, heiðursvaraforseta þess Winston Churchill, Alexander Graham Bell ásamt fjölda annara. Arfbótastefna Þriðja ríkisins einblíndi nokkuð á viðhorf Eugen Fischer og hugmyndir hans um þroskunarerfðafræði.

Endanleg markmið stefnunar eru að gera fólk skarpara, hraustara og fegurra með stjórnun erfðaeiginleika.

Gervivísindi
Tenczynek

Tenczynek er þorp í Krzeszowice-fylki, Póllandi. Það er stærsta þorp sveitarfélagsins og er staðsett 25 kílómetra vestur af Kraká. Þar búa 3436 manns.
Í þorpinu eru meðal annars Söfnuður Votta Jehóva, skóli og íþróttavöllur.

Borgir í Póllandi
Gjögurflugvöllur

Gjögurflugvöllur er á Víganesi, austan við byggðarkjarnann Gjögur. Norlandair er með áætlunarflug milli Reykjavíkur og Gjögurs, en fyrir 2021 flaug Flugfélagið Ernir þessa leið. Yfir árið 2011 fóru 269 farþegar og 22,37 tonna frakt um völlinn.

Tilvísanir 

Flugvellir á Íslandi
Vestmannaeyjaflugvöllur

Vestmannaeyjaflugvöllur er tveggja brauta flugvöllur á Heimaey, austan við Ofanleiti. Hann er fyrsti flugvöllurinn sem Íslendingar byggðu sjálfir án aðkomu annarra ríkja. Air Iceland Connect er með áætlunarflug á milli Reykjavíkur og Vestmannaeyja, en fyrir 2021 flaug Flugfélagið Ernir þessa leið.

Saga vallarins 
Framkvæmdir við lagningu vallarins hófust 11. nóvember 1945 þegar varðskipið Ægir kom með stórvirkar vinnuvélar. Næsta sumar var byrjað að flytja rauðamöl úr Helgafelli í yfirborð brautarinnar. Fyrsta landflugvélin lenti um sumarið 14. ágúst 1946 og flugbrautin var opnuð 13. nóvember sama árs. Áætlunarflug á flugvellinum hófst á vegum Loftleiða 12. október 1946 til Reykjavíkur. 
1971 hófust framkvæmdir við norður-suður braut flugvallarins.

Tilvísun 

Flugvellir á Íslandi
William Morris

William Morris (24. mars 1834 – 3. október 1896) var breskur textílhönnuður, listamaður, rithöfundur og hugsjónamaður. Hann skrifaði og gaf út ljóð, skáldsögur og þýðingar á fornritum og miðaldatextum. 

Morris lagði áherslu á varðveita umhverfi fyrir áhrifum af mengun frá iðnaði. Hann hafði mikinn áhuga á germönskum og norrænum fræðum og þýddi ásamt Eiríki Magnússyni margar Íslendingasögur yfir á ensku og endursagði í verkum sínum. Morris hitti Eirík Magnússon árið 1868 og Eiríkur kenndi honum íslensku. Morris gaf út Gunnlaugs sögu Ormstungu og Grettissögu út árið 1869 og Völsungasögu út árið 1870.

Morris samdi mikið af ævintýrasögum sem höfðu áhrif marga breska ævintýrasagnahöfunda eins og Tolkien, C.S. Lewis og James Joyce.

Morris lærði útsaum og þjálfaði konu sína og systur hennar í að sauma út verk sem hann hannaði.

Endurtekið mynstur kemur fyrst fyrir í veggfóðri frá Morris árið 1862 en það var ekki framleitt fyrr en 1864. Árið 1868 hannaði hann fyrstu mynstur sín sérstaklega fyrir efni. 

Morris hannaði tvær leturgerðir sem byggðar voru á fyrirmyndum frá miðöldum.

Safnið William Morris Gallery í Walthamstow í England er helgað ævi og verkum og áhrifum Morris.

Þýðingar á Íslendingasögum 
 Grettis Saga: The Story of Grettir the Strong with Eiríkr Magnússon (1869)
 The Saga of Gunnlaug the Worm-tongue and Rafn the Skald with Eiríkr Magnússon (1869)
 Völsung Saga: The Story of the Volsungs and Niblungs, with Certain Songs from the Elder Edda with Eiríkr Magnússon (1870) (from the Volsunga saga)
 Three Northern Love Stories, and Other Tales with Eiríkr Magnússon (1875)
The Saga Library: Done into English out of the Icelandic with Eiríkr Magnússon, 6 vols (London: Quaritch, 1891-1905).

Gallery

Glerverk hönnuð af Morris og framleidd af fyrirtæki hans Morris & Co.

Efni frá Morris & Co.

Skrautmunir

Prentgripir

Tenglar 
 William Morris 150 ár.
 William Morris in Iceland (Guardian 27. mars 2010)
 Works by William Morris í Project Gutenberg.
 Works by William Morris í Internet Archive. Skannaðar bækur, margar myndskreyttar.
 Works by William Morris at The Online Books Page.
 Works by William Morris at sacred-texts.com, including full text of The Earthly Paradise.
 William Morris Index Entry at Poets' Corner
 The William Morris Internet Archive (marxists.org)
 Biography by J. W. Mackail (Dictionary of National Biography, 1901) 
 "William Morris", Stephen Gwynn in Macmillan's Magazine, Vol. LXXVIII, May to Oct., 1898, pp. 153–160

Annað
 William Morris and his Circle 
 William Morris Stained Glass
 William Morris at Art Passions 
 William Morris - The Soul of Arts and Crafts
 The William Morris Gallery  (London Borough of Waltham Forest)
 The William Morris Society
 A Morris and De Morgan tile panel at the Victoria and Albert Museum, London 
 The Pre-Raph Pack Discover more about the artists, the techniques they used and a timeline spanning 100 years.
 William Morris online exhibition  at the Harry Ransom Center at the University of Texas at Austin
 Examples of pages from the Kelmscott Chaucer

Morris, William
Völsunga saga

Völsunga saga er fremur löng lausamálssaga sem oftast er talin rituð fyrir eða um 1270. Hún hefur varðveist í einu skinnhandriti frá miðöldum en mörgum pappírshandritum. Í Völsungasögu eru um 30 vísur sem fjalla um Sigurð Fáfnisbana og forfeður hans.

Meginefni sögunnar er saga Sigurðar Fáfnisbana sem drap drekann Fáfni. Völsunga saga er yfirleitt talin til fornaldarsagna Norðurlanda. Breski rithöfundurinn Tolkien varð fyrir áhrifum af Völsunga sögu og má greina þau í Hringadrottinssögu og fleiri verkum Tolkiens.

Heimild 

 Völsunga saga
 Vǫlsunga saga. The saga of the Volsungs. The Icelandic Text According to MS Nks 1824 b, 4° With an English Translation, Introduction and Notes by Kaaren Grimstad. 2nd ed. AQ-Verlag, Saarbrücken 2005.

Neðanmálsgreinar 

Íslenskar þjóðsögur
Robert Patrick

Robert Patrick (fæddur Robert Hammond Patrick Jr., 5. nóvember 1958) er bandarískur leikari sem er þekktastur fyrir hlutverk sín í The X-Files, The Unit og Terminator 2: Judgment Day.

Einkalíf 
Patrick fæddist í Georgíu en ólst upp í Ohio. Stundaði nám við Bowling Green State háskólann í Ohio en hætti í námi eftir að hafa taka leiklistarnámskeið.

Patrick giftist Barbara Patrick árið 1990 og saman eiga þau tvö börn.

Ferill

Sjónvarp 
Fyrsta sjónvarpshlutverk Patrick var árið 1992 í Tales from the Crypt. Hefur hann síðan þá komið fram sem gestaleikari í The Outer Limits, The Real Adventures of Jonny Quest, The Sopranos, Lost, American Dad, Psych og Burn Notice. Árið 2000 þá var honum boðið hlutverk í The X-Files sem John Doggett, sem hann lék til ársins 2002. Lék eitt af aðalhlutverkunum í The Unit sem Tom Ryan frá 2006-2009.

Kvikmyndir 
Fyrsta kvikmyndahlutverk Patrick var árið 1986 í Future Hunters og kom hann síðan fram í kvikmyndum á borð við Killer Instinct, Equalizer 2000 og Die Hard 2. Árið 1991 þá var honum boðið hlutverk í Terminator 2: Judgment Day sem T-1000. Hefur hann síðan þá komið fram í kvikmyndum á borð við Last Action Hero, The Cool Surface, Last Gasp, Stripstease, Cop Land á móti Robert De Niro, Sylvester Stallone og Harvey Keitel, D-Tox, Ladder 49 og Flags of Our Fathers.

Kvikmyndir og sjónvarp

Verðlaun og tilnefningar 
Academy of Science Fiction, Fantasy & Horror Films verðlaunin
2002: Tilnefndur sem besti leikari í sjónvarpsþætti fyrir The X-Files.
2001: Verðlaun sem besti leikari í sjónvarpsþætti fyrir The X-Files.
1994: Tilnefndur sem besti leikari fyrir Fire in the Sky.
1992: Tilnefndur sem besti leikari í aukahlutverki fyrir Terminator 2: Judgment Day.

MTV Movie verðlaunin
1992: Tilnefndur sem besti glæpamaðurinn fyrir Terminator 2: Judgment Day.

Temecula Valley International Film Festival
2005: Verðlaun sem besti leikari fyrir The Fix.

Tilvísanir

Heimildir

Tenglar 
 
 Robert Patrick
 Ævisaga Robert Patrick á heimasíðu The Unit á CBS sjónvarpsstöðinni

Patrick, Robert
Twitter

Twitter er örbloggskerfi og netsamfélag. Hægt er að senda inn 140 stafa færslur. Twitter er samfélagsmiðill, fundinn upp í mars 2006 af Jack Dorsey. Upphaflega hugmyndin var að notendur gætu bloggað á Twitter með smáskilaboðum (SMS-skilaboðum) úr farsímum.

Árið 2022 hugðist Elon Musk kaupa fyrirtækið fyrir 44 milljarða bandaríkjadala. Musk hætti við kaupin vegna ónógra upplýsinga um falsreikninga hjá fyrirtækinu. En eftir nokkurra mánaða þref gengu kaupin þó í gegn. Hann rak þá yfirmenn fyrirtækisins.

Tilvísanir 

Samfélagsmiðlar
Netsamfélög
Jack Dorsey

Jack Patrick Dorsey (fæddur 1976) er bandarískur hugbúnaðarsmiður og viðskiptafrömuður sem stofnaði Twitter í mars 2006.

Bandarískir athafnamenn
Bandarískir milljarðamæringar
Furðulegar uppljóstranir

Furðulegar uppljóstranir (franska: La jeunesse de Spirou) er 38. Svals og Vals-bókin og sú sjötta eftir félagana Tome og Janry. Bókin kom út á frummálinu og í íslenskri þýðingu árið 1987.

Söguþráður 
Bókin skiptist upp í nokkrar stuttar sögur. Sú fyrsta er einungis átta síður og segir frá æskuárum Svals. Varð hún upphafið að sjálfstæðri ritröð um ævintýri Litla-Svals.

Fláráði falsarinn segir frá eltingaleik Svals og Vals við falsara sem býður til sölu fimmtu Viggó-bókina (en fimmta heftið kom aldrei út í franska bókaflokknum).

Einkaþjónn forsetans lýsir vandræðum Svals á Þorláksmessukvöldi þegar hann er tekinn í misgripum fyrir lyftuþjón og hefur svo hlutverkaskipti við Bandaríkjaforseta.

Hið óttalega burp segir frá tilraun Sveppagreifans sem breytir bæjarfyllibyttunni í Sveppaborg í herfilegt skrímsli. Inn í atburðarásina fléttast misheppnað póstrán.

Villandi ljósmynd segir frá samkomu vísindamanna á setri Sveppagreifans. Í hópnum leynast tveir svikahrappar en Svalur og Valur afhjúpa þá með aðstoð gamallar ljósmyndar.

Fróðleiksmolar 
 Yfirtitill bókarinnar er Einstæð og ótrúleg frásögn, meira og minna sönn, um æskuár Svals.

 Í sögunni um æskuár Svals koma ýmsar aðrar persónur úr bókaflokknum við sögu, svo sem Valur, Bitla, Sammi frændi og Sveppagreifinn. Ekkert þeirra kemur þó við sögu í framhaldsbókunum um Litla Sval.

 Í sögunni um fláráða falsarann bregður gælumáfi Viggós viðutan fyrir.

 Fyrirmyndin að Bandaríkjaforsetanum í Einkaþjóni forsetans var Ronald Reagan.

Íslensk útgáfa 
Bókin kom út í íslenskri þýðingu Bjarna Fr. Karlssonar á vegum Iðunnar árið 1987. Þetta var 24. bókin í íslensku ritröðinni.

Svalur og Valur
Rob-Vel

Rob-Vel eða François Robert Velter (9. febrúar 1909 – 27. apríl 1991) var franskur teiknimyndasagnahöfundur. Hann er kunnastur fyrir að hafa skapað teiknimyndasagnahetjuna Sval

Höfundur Svals 
Árið 1938 hóf belgíski útgefandinn Dupuis útgáfu á nýju teiknimyndablaði og fól hann Rob-Vel að búa til titilpersónu. Rob-Vel, sem hafði á táningsárum starfað sem lyftuvörður á hóteli, skapaði tápmikla hótelstarfsmanninn Sval. Síðar bjó hann til gæluíkornann Pésa, sem fylgt hefur Sval líkt og lyftuvarðarbúningurinn í bókaflokknum um Sval og Val.

Þegar Síðari heimsstyrjöldin braust út var Rob-Vel kvaddur í herinn og særðist. Eiginkona hans Blanche Dumoulin tók þá við ritun sagnanna um tíma. Vegna stríðsins reyndist örðugt að senda teiknimyndasögur frá París til útgefandans í Brussel. Ákvað Rob-Vel því að selja höfundarréttinn að persónunni til Dupuis, sem fól teiknaranum Jijé að halda verkinu áfram.

Franskir myndasöguhöfundar
Svalur og Valur
Hal Foster

Harold Rudolf Foster (18. ágúst, 1892 – 25. júlí, 1982), þekktur sem Hal Foster var kanadískur myndasöguhöfundur. Hann lærði við Chicago Academy of Fine Arts. Hann hóf fyrstur að teikna myndasöguna Tarzan sem byggist á skáldsögum Edgar Rice Burroughs árið 1929 og teiknaði hana til 1937 þegar Burne Hogarth tók við. Foster hóf þá að vinna við Prins Valíant sem hann teiknaði til 1971 þegar John Cullen Murphy tók við sögunni. Foster hélt þó áfram að gera handrit og sögur sem Murphy teiknaði þar til hann varð of langt leiddur af alzheimer til að vinna.

Kanadískir myndasöguhöfundar
Þrepamót FSÍ áhaldafimleikar 2012

Þrepamót FSÍ var haldið í Íþróttamiðstöð Ármanns dagana 28-29 janúar 2012.  Veitt voru verðlaun fyrir 3 fyrstu sætin á hverju áhaldi í hverjum flokki.

Úrslit

1. þrep - kvk

2. þrep 11-12 ára - kvk

2. þrep 13 ára og eldri - kvk

3. þrep 11-12 ára - kvk

3. þrep 13 ára og eldri - kvk

4. þrep 11 ára - kvk

4. þrep 13 ára og eldri - kvk

4. þrep 10 ára og yngri - kvk

4. þrep 12 ára - kvk

1. þrep 14 ára og yngri - kk

1. þrep 15 ára og eldri - kk

2. þrep - kk

3. þrep 12 ára og yngri - kk

3. þrep 13-14 ára - kk

4. þrep 11 ára og yngri - kk

4. þrep 12 ára - kk

5. þrep 9 ára - kk

5. þrep 10 ára

Heimildir

Fimleikar
Túlipani

Túlipani er fjölær laukjurt af liljuætt og ættkvíslinni Tulipa. Alls eru til 109 tegundir af túlipönum.

Liljuætt

kk:Сепкілгүл
Helga Margrét Þorsteinsdóttir

Helga Margrét Þorsteinsdóttir (fædd 15. nóvember 1991) er sjöþrautarkona og Íslandsmethafi í sjöþraut kvenna. Núverandi met hennar eru 4.298 stig.

Hún á fjölda meta í yngri flokkum frjálsíþrótta.

Heimildir 
.

Frjálsíþróttafólk
Íslenskar konur
Sósíalíski vinstriflokkurinn

Sósíalíski vinstriflokkurinn (SV – Sosialistisk Venstreparti) er norskur stjórnmálaflokkur sem samkvæmt stefnuskrá sinni er „sósíalískur, umhverfissinnaður, friðarsinnaður og andsnúinn kynþáttahyggju“.

Flokkurinn var stofnaður 1975, en á rætur í Sósíalíska þjóðarflokknum sem var stofnaður 1961. Bakgrunnur þess að SF og seinna SV var sett á laggirnar var óánægja með vinahót Verkamannaflokksins við vesturveldin í kalda stríðinu. Frá 1960 til 1980 einkendist utanríkisstefna flokksins af sambandi við austantjaldslöndin og andstöðu við aðild Noregs að Atlantshafsbandalaginu. Í formannstíðum Eriks Solheim og Kristins Halvorsen síðan 1987 hefur flokkurinn lagt meiri áherslu á innanríkismál. Flokkurinn kom nærri því að klofna þegar flokksforystan og stórþingsmeðlimirnir studdu hernaðaraðgerðir gegn Júgóslavíu árið 1999. Frá 2005 til 2013 studdi flokkurinn ríkisstjórn sem leidd var af Verkamannaflokknum og Jens Stoltenberg.

Í þingkosningum árið 2009 fékk flokkurinn 6,2% atkvæða og 11 sæti í stórþinginu. Í sveitarstjórnarkosningum 2011 fékk flokkurinn 4,1 % atkvæða. Audun Lysbakken hefur verið formaður flokksins frá 2012. Flokkurinn telst til vinstri við Verkamannaflokkinn en til hægri við Rødt og NKP.

Tilvísanir

Norskir stjórnmálaflokkar
Armenskt dram

Armenskt dram er gjaldmiðill ríkisins Armeníu frá 1993 og leysti af hólmi rúbluna, sem var gjaldmiðill á Sovéttímanum. Í einu drami voru 100 luma en vegna óðaverðbólgu er sú eining ekki notuð lengur. Orðið dram þýðir peningar og er skylt gríska myntheitinu drakma og arabíska heitinu dírham.

Heimild

Tenglar 
 Seðlar Armeníu (enska) (þýska)

Asískir gjaldmiðlar
Soluna Samay

Soluna Samay Kettel (f. 27. ágúst 1990) er dönsk söngkona. Hún keppti fyrir hönd Danmerkur í Söngvakeppni evrópskra sjónvarpsstöðva 2012 með laginu „Should've Known Better“. Hún náðu 23. sæti af 26, með 21 stig.

Útgefið efni

Breiðskífur 
 Sing Out Loud (2011)

Smáskífur 
 I Wish I Was a Seagull (2003)
 Two Seconds Ago (2011)
 Should've Known Better (2011)

Tenglar 
 Vefsíða 

Samay, Soluna
Þátttakendur í söngvakeppni evrópskra sjónvarpsstöðva
Skeljaforrit

Skeljaforrit eða skeljaskrifta (einnig skelskrifta) er forrit skrifað í skriftumáli sem er túlkað af skel. Dæmi um skeljaforrit sem prentar „Halló, heimur!“:

#!/bin/sh
echo "Halló, heimur!"

Tilvísanir

Tengt efni 
 Bash

Skriftumál
Skel (aðgreining)

Skel getur átt við:
 Skel (stoðgrind), ytri stoðgrind hryggleysingja
 Skel (tölvunarfræði), hugbúnaður sem leyfir notanda að tala við stýrikerfiskjarnann — bash, dash, zsh og ksh eru dæmi um Unix-skeljar)

Tengt efni 
 Skeljaforrit
 Skelplata
 Unix-skel
Amöbur

Amöbur  (eða Ömbur ) eru einfrumungar í fylkingu slímdýra af ríki frumdýra. 

Þær eru meðal stærstu einfrumunga og líkt og önnur slímdýr hreyfa þær sig úr stað með því að teygja bungu eða totu á frumuhimnuna, sem þær fylla jafnskjótt af umfrymi og kallast þessi útskot skinfætur.

Þótt amöbur séu sér tegundir innan fylkingar slímdýra, þá eru slímdýr oft kölluð amöbur, jafnvel af fræðimönnum, sem getur valdið nokkrum ruglingi.

Tilvísanir

Heimildir 

 

Frumdýr